Ақтас мұнай-газ конденсат кен орны — Қазақстан Энциклопедиясы
"Ақтас мұнай-газ конденсат кен орны — Қазақстан Энциклопедиясы"|"https://kk.php?title=Арнайы:Ұзын_беттер&limit=5000&offset=5000"
TITLE: Ақтас мұнай-газ конденсат кен орны — Қазақстан Энциклопедиясы
URL: https://kk.php?title=Арнайы:Ұзын_беттер&limit=5000&offset=5000
META: "Ақтас мұнай-газ конденсат кен орны — Қазақстан Энциклопедиясы"|"https://kk.php?title=Арнайы:Ұзын_беттер&limit=5000&offset=5000"
TOTAL WORDS: 319
TEXT: Қазақстан Энциклопедиясы Ақтас мұнай-газ конденсат кен орны - Өзен-Жетібай антиклин белдеміндегі мұнай-газ конденсат кен орны. Маңғыстау облысында, Ақтау қаласының оңтүстік-шығысында 85 км жерде орналасқан. Құрылым сейсмобарлау жұмыстарымен 1962-1963 жылдары табылып, кен орны 1967 жылы ашылған. Валанжин жік қабатының табанымен оқшауланған брахиантиклин қатпардың өлшемдері 8, 6 x3, 4 км, амплитудасы 20 м. Тереңдеген сайын оның амплитудасы 90 мге дейін артады, ал аален жікқабатының табаны бойынша 130 мге дейін жетеді. Төменгі және ортаңғы юра шөгінділерінде 7 өнімді горизонт бары анықталды, бұлардың көпшілігі ортаңғы юра қатқабатында. Бір горизонт төменгі юраға жатады. Екі өнімді горизонттағы жатындар шомбал, қалғандары қойнауқаттық, күмбездік. Қанығу сипаты жағынан 4 жатын газдыконденсатты, біреуі мұнай-газконденсатты және үшеуі мұнайлы. Кеуекті жинауыштар құмтастар мен алевролиттерден тұрады. Өнімді горизонттардың ашық кеуектілігі 14-20%, өтімділігі 0, 209-0, 06 мкм 2 аралығында өзгеріп отырады, жалпы қалыңдығы 3, 7-66, 3 м, тиімдісі - 2, 5-49, 6 м, мұнаймен қанығу қалыңдығы 3, 3-15, 6 м, газбен қанығу қалыңдығы 2-12 м шамасында. Жатындардың биіктігі 2 мден 41 мге дейін жетеді. Үш горизонттың жатынындағы бастапқы қысым 20, 0-20, 6 мпадан аспады, тек бір горизонттікі ғана 25, 6 МПа-ға жетті. Қойнауқаттық температура 87-104°С болды. Мұнайдың бастапқы шығымдары 4, 8-187 м 3/тәу-ке дейін өзгеріп тұрды, газға қанығу дәрежесі 73-149 м 3/т-ға дейінгі шамада. Өнімді горизонттардың мұнайлары ауыр және өте ауыр, тығыздығы 872-915 кг/м 3- қа дейін жетеді, күкірті аз, парафині мол. Мұнайда еріген газдың құрамында метан басым, ол 82, 4%-ға жетеді, ауыр көмірсутектердің үлесі 15%-дай, азот бар. Газ жатындарымен газды тақия газдары салмақты, этанды, ауыр көмірсутектердің үлесі 14, 6-30, 72%, азоттікі - 1, 2-5, 2%. Газ шығымдары 41-187 мың м 3/тәу. Бір өнімді горизонттағы тұрақты конденсаттың мөлшері 78, 8 г/м 3-ды құрайды, басқаларынікі 60 г/м 3-тан артпайды. Конденсаттың шығымы 2, 6-11, 4 м 3/тәу-к, оның тығыздығы 793 кг/м 3. Өнімді горизонттардың сулары минералдылығы 145-167 г/л хлоркальцийлі тұздықтар болып табылады. Жатындардың режимі серпінді суарынды. Кен орнынан газ ғана өндіріледі, мұнай өндіру тоқтатылған. Қазақстанның мұнай энциклопедиясы. 2 томдық - Алматы: "Мұнайшы" Қоғамдық қоры, 2005
